
Vă înaintăm, alăturat, Raportul asupra propunerii legislative cu privire la localurile de alimentaţie publică, trimisă Comisiei noastre pentru dezbatere şi avizare în fond, cu adresa nr.325 din 17 iunie 2003. 

 PRESEDINTE,

IOAN OLTEAN

RAPORT  

asupra propunerii legislative cu privire la localurile de alimentaţie publică



1. Cu adresa nr.325 din 17 iunie 2003, Comisia pentru administraţie publică, amenajarea teritoriului şi echilibru ecologic a fost sesizată în vederea dezbaterii şi avizării în fond, cu propunerea legislativă cu privire la localurile de alimentaţie publică.



La întocmirea Raportului a fost avut în vedere avizul Consiliului Legislativ nr.874/2003. 



Propunerea legislativă a fost dezbătută şi avizată în fond, în procedură obişnuită, în şedinţa din 1 iulie 2003.



Iniţiativa legislativă are ca obiect de reglementare instituirea unor măsuri privind comercializarea băuturilor alcoolice, cu consum pe loc, în apartamentele de bloc sau încăperi având altă destinaţie decât cea de locuinţă aferente blocurilor de locuinţe ori pe trotuarele din faţa acestora.  



Comisia pentru administraţie publică, amenajarea teritoriului şi echilibru ecologic propune Plenului Camerei Deputaţilor respingerea propunerii legislative din următoarele motive: 



a) Obiectul de reglementare al acestei iniţiative îşi găseşte, la această dată, consacrare legislativă în o serie de acte normative, astfel:



- potrivit art.30 din Ordonanţa de urgenţă a Guvernului nr.97/2001 privind reglementarea producţiei, circulaţiei şi comercializării alimentelor, aprobată prin Legea nr.57/2002, comercializarea alimentelor se poate face numai în spaţii special amenajate şi destinate acestui scop, în condiţii de igienă adecvată şi cu respectarea prevederilor legale în vigoare. 



- Potrivit art.4 din Ordinul Ministerului Sănătăţii nr.976/1998 pentru aprobarea Normelor igienice privind producţia, prelucrarea, depozitarea, păstrarea, transportul şi desfacerea alimentelor, se interzice amplasarea de unităţi cu profil alimentar în spaţiile de locuit, iar potrivit art.2 din acelaşi Ordin pentru funcţionarea unor astfel de unităţi este necesară obţinerea autorizaţiei sanitare, autorizaţie cu valabilitate limitată ce trebuie actualizată la fiecare 12 luni. 



- De menţionat că, potrivit Ordonanţei Guvernului nr.85/2001 privind organizarea şi funcţionarea asociaţiilor de proprietari, folosirea spaţiului de locuit în alte scopuri se face numai cu acordul asociaţiei de proprietari, pentru schimbarea destinaţiei fiind necesară obţinerea certificatului de urbanism conform art.4 alin.(2) din ordinul 976/1998.



b) Tinându-se cont de prevederile art.14(1) din Legea nr.24/2000 privind normele de tehnică legislativă la elaborarea actelor normative, se evită paralelismul în procesul de legiferare prin instituirea aceloraşi reglementări în două acte normative. 



2. Prin obiectul de reglementare şi conţinutul său, propunerea legislativă face parte din categoria legilor ordinare.



3. La lucrările Comisiei au fost prezenţi 21 de deputaţi, din totalul de 26 membri ai Comisiei.



Raportul Comisiei a fost adoptat cu 13 voturi pentru şi 3 voturi împotrivă.


PREŞEDINTE,




SECRETAR,

IOAN OLTEAN



KOVACS CSABA TIBERIU

Expert parlamentar:

Stelian Androne

